ກຳມະບານແຂວງ ສາລະວັນຈັດພິທີປາຖະກະຖາລະນຶກວັນກຳມະກອນສາກົນຄົບຮອບ 129 ປີ
ຕອນເຊົ້າຂອງວັນທີ 30 ເມສາ 2015 ທີ່ຜ່ານມານີ້ ຢູ່ທີ່ສະໂມສອນຂອງ ວິທະຍາໄລຄູສາລະວັນ ໄດ້ຈັດພິທີປາຖະກະຖາ ລະນຶກວັນກຳມະກອນສາກົນ ຄົບຮອບ 129 ປີ ພາຍໃຕ້ການເປັນປະທານຂອງ ທ່ານ ຄຳຈັນ ແຈ່ມສະໝອນ, ກຳມະ ການປະຈຳພັກແຂວງ, ຫົວໜ້າຄະນະໂຄສະນາອົບຮົມແຂວງສາລະວັນ ແລະ ມີແຂກເຂົ້າຮ່ວມຈາກພະແນກການ, ອົງການ, ລັດວິສະຫະກິດຕ່າງໆ ອ້ອມຂ້າງແຂວງ ຈຳນວນ 278 ທ່ານ, ຍິງ 104 ທ່ານ. ເຊິ່ງທ່ານປະທານ ໄດ້ເລົ່າຄືນມູນເຊື້ອປະຫວັດແຫ່ງການກຳເນີດເຕີບໃຫຍ່ຂອງຊົນຊັ້ນກຳມະກອນ ແລະ ພາລະກຳປະຫວັດ ສາດຂອງຂະບວນການກຳມະກອນສາກົນ, ສະພາບການຕໍ່ສູ້ຂອງຊົນຊັ້ນກຳມະກອນໃນທົ່ວໂລກ ຫຼັງວັນທີ 1 ພຶດສະພາ 1886, ເສີມຂະຫຍາຍທາດແທ້ ແລະ ລັກສະນະດີເລີດຂອງຊົນຊັ້ນກຳມະກອນຂອງວັນກຳມະກອນສາກົນ, ໂດຍສະເພາະ ກຳມະກອນລາວເຮົາຍັງປະກອບສ່ວນໃນພາລະກິດປະຕິວັດ ໃນການຕໍ່ສູ້ຕ້ານລັດທິລ່າເມືອງຂຶ້ນແບບເກົ່າ ແລະ ແບບໃໝ່, ປົກປັກຮັກສາມູນເຊື້ອອັນດີງາມຂອງຊົນຊັ້ນກຳມະກອນ ໃນການພັດ ທະນາປະເທດຊາດ ແລະ ພັດທະນາຊົນຊັ້ນກຳມະກອນລາວໃຫ້ມີສີມືແຮງງານນັບມື້ນັບສູງຂຶ້ນ, ກາຍເປັນການຜະລິດທີ່ມີເຕັກນິກ – ວິທະຍາສາດທີ່ທັນສະໄໝ, ພັດ ທະນາແຮງງານໄປສູ່ຄຸນະພາບໃໝ່ ເພື່ອຫັນເປັນອຸດສະຫະກຳ ແລະ ທັນສະໄໝ, ເອົາໃຈໃສ່ກໍ່ສ້າງກຳມະກອນລຸ້ນໜຸ່ມນ້ອຍໃຫ້ເຂົາເຈົ້າມີລະດັບຄວາມຮູ້, ຄວາມສາມາດທາງດ້ານວິຊາການ, ວິຊາສະເພາະຂອງຕົນໃຫ້ສູງ ເພື່ອໃຫ້ມີລະດັບເທົ່າທຽມກັບຂົງເຂດ ແລະ ສາກົນໃຫ້ດີຂຶ້ນເລື້ອຍໆ.
ຕອນທ້າຍ ທ່ານ ຄຳຈັນ ແຈ່ມສະໝອນ, ກຳມະການປະຈຳພັກແຂວງ, ຫົວໜ້າ ຄະນະໂຄສະນາອົບຮົມແຂວງ ສາລະວັນ ໃຫ້ກຽດມອບລາງວັນເປັນ ຂັນຊະນະເລີດ ຂອງຄະນະປະຈຳພັກແຂວງ ປະເພດ ກິລາປະເພດເປຕັງ ເນື່ອງໃນ ວັນກຳມະກອນສາກົນ 1 ພຶດສະພາ ຄົບຮອບ 129 ປີ. ເຊິ່ງມີ 3 ປະເພດຄື: ອາວຸໂສຊາຍ ແມ່ນທິມພະແນກ ຊັບພະຍາກອນທຳມະຊາດ ແລະ ສິ່ງແວດລ້ອມ, ຊາຍທົ່ວໄປ ແມ່ນທິມທະຫານແຂວງ ສາລະວັນ ແລະ ຍິງທົ່ວໄປແມ່ນ ທິມ ມສ ສາລະວັນ. ຈາກນັ້ນ ປະທານ ກໍສະແດງຄວາມຂອບອົກຂອບໃຈມາຍັງທຸກທ່ານທີ່ໄດ້ເສຍສະຫຼະເວລາອັນມີຄຸນ ຄ່າມາຮ່ວມ ແລະ ຮັບຟັງໃນຄັ້ງນີ້, ມາຮອດເວລາ 10: 00 ໂມງ ຂອງວັນດຽວກັນການປະຖະກະຖາລະນຶກວັນກຳມະ ກອນສາກົນ ຄົບຮອບ 129 ປີ ກໍໄດ້ສິ້ນສຸດລົງ.